Document ID: 31999R0660

Nõukogu määrus (EÜ) nr 660/1999,
22. märts 1999,
millega muudetakse määrust (EMÜ) nr 2075/92 ja määratakse kindlaks lehttubaka tagatiskünnised tubakasortide rühmade ja liikmesriikide järgi 1999., 2000. ja 2001. aasta saakide puhul
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikleid 42 ja 43,
võttes arvesse nõukogu 30. juuni 1992. aasta määrust (EMÜ) nr 2075/92 toortubakaturu ühise korralduse kohta, [1] eriti selle artikli 4 lõiget 1, artiklit 8 ja artikli 9 lõiget 2,
võttes arvesse komisjoni ettepanekut, [2]
võttes arvesse Euroopa Parlamendi arvamust, [3]
võttes arvesse majandus- ja sotsiaalkomitee arvamust [4]
ning arvestades, et:
Austrias, Belgias, Prantsusmaal ja Saksamaal kasvatatud suitsus kuivatatud, õhu käes kuivatatud heleda ja õhu käes kuivatatud tumeda tubaka puhul makstakse siiski täiendav summa; nõukogu otsustas nimetatud summat tõsta 50 protsendilt 65 protsendile, võttes aluseks 1992. aasta saagi erinevuse; see suurendamine arvutatakse nende tubakate 1998. aasta saagi suhtes makstud lisatasu ja 1992. aasta saagikoristuse suhtes kohaldatava lisatasu erinevuse põhjal; määruse (EMÜ) nr 2075/92 artikli 3 lõige 2 ei ole sellega kooskõlas; seetõttu on vaja muuta määruse (EMÜ) nr 2075/92 artikli 3 lõiget 2;
lisatasude määr tuleks kindlaks määrata ühise põllumajanduspoliitika eesmärke arvesse võttes ning eelkõige selleks, et tagada põllumeestele rahuldav elatustase; lisatasude summad peaksid kajastama erinevate tubakasortide seniseid ja prognoositavaid turustusvõimalusi tavalistel konkurentsitingimustel; sektori stabiilsuse säilitamiseks tuleks lisatasude määr kinnitada kolme järjestikuse saagi jaoks ja see peaks olema seotud 1999., 2000. ja 2001. aasta saakidele kehtestatud tagatiskünnistega;
määruse (EMÜ) nr 2075/92 artikli 8 teise lõigu ja artikli 9 lõikega 2 nähakse ette 1999. aasta saagikoristusest alates tagatiskünniste jagamine tootjaliikmesriikide vahel kõikide sordirühmade puhul;
tuleks kindlaks määrata kõnealuste künniste tase 1999., 2000. ja 2001. aasta saakide puhul, võttes eriti arvesse asjaomaste tootmispiirkondade turutingimusi ning sotsiaalmajanduslikke ja põllumajanduslikke tingimusi; selline kindlaksmääramine peaks toimuma aegsasti, et tootjatel oleks võimalik kavandada tootmist eespool nimetatud saakide osas;
Austrias, Belgias, Prantsusmaal ja Saksamaal kasvatatud suitsus kuivatatud, õhu käes kuivatatud heleda ja õhu käes kuivatatud tumeda tubaka puhul täiendavate summade suurendamise tõttu tuleks nimetatud liikmesriikide tagatiskünniseid vähendada, et tagada eelarveneutraliteedi säilimine;
tootmisvõimsuse säilitamise ja liikmesriikide poolt kvootide eraldamise kõrval tuleks nende sortide kvoote, mille puhul on tagatud turustusvõimalused ja millel on kõrge turuhind, järk-järgult suurendada nende sortide kvootide arvelt, mida on raske müüa ja millel on madalad turuhinnad;
kõnealused meetmed tuleks võimalikult kiiresti rakendada,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2075/92 artikli 3 lõige 2 asendatakse järgmisega:
"2. Austrias, Belgias, Prantsusmaal ja Saksamaal kasvatatud suitsus kuivatatud, õhu käes kuivatatud heleda ja õhu käes kuivatatud tumeda tubaka puhul makstakse siiski täiendav summa. Kõnealune summa võrdub 65 protsendiga nende tubakate 1998. aasta saagi suhtes kohaldatava lisatasu ja 1992. aasta saagi suhtes kohaldatava lisatasu erinevusest."
Artikkel 2
1999., 2000. ja 2001. aasta saakide puhul on kõikide toortubaka rühmade lisatasu summad ja määruse (EMÜ) nr 2075/92 artiklis 3 täpsustatud täiendavad summad need, mis on näidatud käesoleva määruse I lisas.
Artikkel 3
1999., 2000. ja 2001. aasta saakide puhul on määruse (EMÜ) nr 2075/92 artiklites 8 ja 9 osutatud tagatiskünnised sordirühmade ja liikmesriikide kaupa need, mis on kehtestatud käesoleva määruse II lisas.
Artikkel 4
Käesolev määrus jõustub Euroopa Ühenduste Teatajas avaldamise päevale järgneval päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. märts 1999

Labels: 3
17
18
6